Poráčska dolina sa nachádza v Slovenskom rudohorí v blízkosti Slovenského raja pod obcou Poráč. Poráč je stará horská banícka obec v nadmorskej výške 760 m. V baniach sa ťažilo zlato, striebro, hlavne meď a pozdejšie železná ruda a ortuť. Poráčska dolina je úzka asi 9 km dlhá krasovitá dolina, ktorú vo vápencoch vyhĺbil Poračský potok. Je vrazená medzi skalné útesy Vápenika, Červených skál a Slovinskej skaly. Nad obcou Poráč je kopec Vysoký vŕšok, ktorý vôbec nie je vysoký, ale má takú výhodnú polohu, že za pekného počasia je z neho vidieť skoro polovicu Slovenska. Druhú stranu Poráčskej doliny uzatvára banícka obec Slovinky. V doline sa nachádza chatová osada, možnosť stravovania v rekreačnom stredisku Poráčska dolina a lyžiarske strediská Brodok a Suchý vrch.